Az undor virágaiból
Egy hírlapíróra

Úgy nyögdécseltél, panaszolkodtál, nyavalyogtál,
              mint aki már nem is él.
Szántalak is, hisz rút, fecsegő humanista vagyok csak,
              könnyen békülök én.
Meggyógyultál és nyakig ülsz te megint a mocsokban
              és amit írsz, ujra
              nagy pofonért kiabál.
Most is hát kiderült, hogy joggal utáltalak eddig:
              elvihetett volna
              s undorodott a halál.
Radnóti Miklós versei